**Gweithredu dros Gymru**

**Maniffesto Llywodraeth Leol Plaid Cymru 2022**

**Cynnwys**

Gweithredu dros Gymru – Adam Price AS – Arweinydd, Plaid Cymru  
Cryfhau’r Economi Leol

Cymunedau Iachach a Gofalgar

Y Dechrau Gorau mewn Bywyd

Cymunedau Cynaliadwy, Gwyrddach

*Rhagair – Adam Price AS – Arweinydd Plaid Cymru*

**Gweithredu dros Gymru**

Mae Plaid Cymru yn blaid sydd â’i gwreiddiau yn y gymuned.

Rydym yn teimlo’n angerddol am Gymru ac am wneud gwahaniaeth i fywydau pobl.

Boed hynny’n helpu pobl sydd wedi colli eu cartrefi oherwydd llifogydd, danfon parseli bwyd i’r rheini sydd mewn angen, neu gefnogi busnesau lleol, mae Plaid Cymru ar gael bob dydd mewn cymunedau ledled Cymru gan weithio’n galed ar ran y bobl maen nhw’n eu cynrychioli.

Mae cynrychiolwyr Plaid Cymru – ein hyrwyddwyr cymunedol – eisiau adeiladu Cymru’r dyfodol. Un sy’n fwy cynaliadwy, yn decach ac yn edrych tua’r dyfodol – lle mae gan bawb yr un cyfle i gyflawni eu llawn botensial.

Mae Plaid Cymru eisoes yn rhoi ei syniadau da ar waith.

Yr ydym wedi sicrhau £200 miliwn yng nghyllideb eleni i ymestyn Prydau Ysgol am Ddim, yn gyffredinol, i bob disgybl ysgol gynradd.

Gwyddom fod mwy o blant a theuluoedd sydd angen help. Dyna pam mae Awdurdodau Lleol a arweinir gan Plaid Cymru yn ymrwymo i’r nod o ymestyn Prydiau Ysgol Am Ddim i gynnwys disgyblion ysgolion uwchradd yn ystod y tymor cyngor nesaf, fel rhan o weledigaeth Plaid Cymru i weithredu’r polisi hwn ar draws Cymru.

Yr ydym yn ymestyn mynediad am ddim i ofal plant i blant dwy oed yn gyffredinol.

Yr ydym yn mynd i’r afael ag argyfwng tai Cymru drwy adeiladu tai cymdeithasol mwy ynni-effeithlon, a mwy o gartrefi gwirioneddol fforddiadwy. Yr ydym yn cymryd camau radical i leihau nifer yr ail gartrefi.

Yr ydym yn creu Cwmni Ynni Cenedlaethol, Ynni Cymru, i sefydlu cynlluniau ynni adnewyddadwy sy’n eiddo i’r gymuned.

Mae gwleidyddiaeth yn ymwneud â blaenoriaethau, ac i Blaid Cymru ein blaenoriaeth erioed fu pobl Cymru, a gwneud beth bynnag a allwn, pryd bynnag y gallwn i wella eu bywydau.

Oherwydd bod Plaid Cymru yn blaid sy’n gweithio i bawb yng Nghymru.

Pwy bynnag ydych chi, ble bynnag ydych chi, a pha bynnag iaith a siaradwch, gallwch ymddiried ym Mhlaid Cymru i wneud gwahaniaeth i chi, i’ch teulu ac i’ch cymuned.

**Cryfhau’r Economi Leol**

**Diogelu aelwydydd Cymru** rhag costau byw cynyddol

Datblygu **cadwyni cyflenwi** ar gyfer **busnesau lleol**

Hyrwyddo **Prynu yng Nghymru** a **Phrynu’n Lleol**

Ehangu **cymorth busnes a chreu swyddi newydd** drwy fentrau Arfor a’r Cymoedd

Adnewyddu **canol ein trefi** fel llefydd hyfyw a bywiog i siopa, gweithio a byw

**Cymunedau Iachach a Gofalgar**

Gweithio tuag at **fargen well** i weithwyr Gofal Cymdeithasol a **gwell gwasanaethau gofal**

Mynd i’r afael ag anghydraddoldebau i **helpu pobl i fyw bywydau hirach ac iachach**

Gwella mynediad at gymorth **iechyd meddwl**

**Y Dechrau Gorau mewn Bywyd**

**Prydau Ysgol am Ddim i bob plentyn ysgol gynradd,** ac ymrwymiad i’r nod o **ymestyn Prydau Ysgol am Ddim i gynnwys disgyblion uwchradd** yn ystod tymor y cyngor yma – gan ganolbwyntio ar brydau maethlon o ffynonellau lleol

**Gofal Plant am Ddim** i bob plentyn dwyflwydd oed

Gwerthfawrogi **ein hathrawon a staff ysgol**

**Cymunedau Cynaliadwy, Gwyrddach**

Harneisio potensial Cymru ar gyfer **cynlluniau ynni adnewyddadwy sy’n eiddo i’r gymuned**, fel rhan o darged i gyrraedd **Allyriadau Carbon Sero Net erbyn 2030**

Mynd i’r afael ag argyfwng tai Cymru drwy adeiladu tai cymdeithasol sy’n fwy **ynni-effeithlon a charbon bositif, mwy o gartrefi gwirioneddol fforddiadwy**, cymryd camau radical ar ail gartrefi a rhoi diwedd ar ddigartrefedd

Datblygu **systemau trafnidiaeth mwy gwyrdd** yn seiliedig ar anghenion yr ardal leol

**Plaid Cymru: Gweithredu dros Gymru**

Bron i chwarter canrif yn ôl, pleidleisiodd pobl Cymru dros hunanlywodraeth i Gymru, gydag addewid o fath newydd o wleidyddiaeth. Roeddent yn ymddiried mewn democratiaeth newydd gyda chyfarwyddyd i weithio’n wahanol – yn gynhwysol ac yn gydweithredol.

Yn wyneb y pandemig, argyfwng costau byw a llywodraeth Geidwadol elyniaethus yn San Steffan – sy’n benderfynol o wneud popeth o fewn ei gallu i danseilio ein sefydliadau cenedlaethol – mae er budd ein cenedl i bleidiau gydweithio dros Gymru.

Yn dilyn trafodaethau a chytundeb gyda’n haelodau, ymrwymodd Plaid Cymru i Gytundeb Cydweithio gyda Llywodraeth Cymru ym mis Rhagfyr 2021.

Mae’r diolch i Blaid Cymru bod polisïau allweddol – o fwydo ein plant drwy ymestyn prydau ysgol am ddim, i ofalu am ein henoed a’n dinasyddion agored i niwed drwy greu Gwasanaeth Gofal Cenedlaethol – bellach yn rhan o Raglen Lywodraethu uchelgeisiol sy’n adeiladu’r genedl.

Mae’r Cytundeb Cydweithio, a negodwyd gan Blaid Cymru gyda Llywodraeth Cymru, yn elfen ganolog o’n gweledigaeth ar gyfer llywodraeth leol ledled Cymru:

* **Prydau Ysgol am Ddim** i bob plentyn cynradd
* **Gofal Plant am Ddim** i bob plentyn dwyflwydd oed
* **Gwasanaeth Gofal Cenedlaethol** i ddarparu gwasanaeth cryfach, di-dor ac amodau gwaith gwell ar gyfer gweithwyr gofal cymdeithasol proffesiynol
* Gweithredu ar unwaith i fynd i’r afael ag **ail gartrefi a thai anfforddiadwy**, gan ddefnyddio’r systemau cynllunio, eiddo a threthu.
* Rhoi diwedd ar **ddigartrefedd**
* Sefydlu **Unnos, cwmni adeiladu cenedlaethol**, i wella’r cyflenwad o dai cymdeithasol a fforddiadwy
* **Diwygio’r Dreth Gyngor** i’w gwneud yn decach
* Gweithio gydag awdurdodau lleol i ddatblygu cynlluniau ar gyfer **system drafnidiaeth integredig**
* Comisiynu cyngor annibynnol i archwilio llwybrau posibl tuag at **sero-net erbyn 2035**
* Comisiynu **adolygiad annibynnol** o **lifogydd eithafol** yn ystod gaeaf 2020-21 a gweithredu ar ei argymhellion.
* Buddsoddi mwy mewn **camau lliniaru llifogydd**
* Gwella **gwasanaethau iechyd meddwl a lles**, yn enwedig i bobl ifanc
* Dylunio modelau newydd i lywodraeth leol gydweithio yng Ngorllewin Cymru a De Cymru.
* Cefnogi awdurdodau lleol i weithredu drwy gyfrwng y Gymraeg.
* Cyflwyno **Bil Addysg Gymraeg**

**Cryfhau’r Economi Leol**

**Diogelu aelwydydd Cymru** rhag costau byw cynyddol

Datblygu **cadwyni cyflenwi lleol** a **busnesau lleol**

**Prynu yng Nghymru** a **Phrynu’n Lleol**

Ehangu **cymorth busnes, grantiau a chreu swyddi newydd** drwy fentrau rhanbarthol Arfor a’r Cymoedd

Adnewyddu **canol ein trefi** fel llefydd hyfyw a bywiog i siopa, gweithio a byw

**Diogelu Aelwydydd Cymru rhag Costau Byw Cynyddol**

Bydd costau ynni cynyddol, diffyg cynnydd o ran cyflogau, cynnydd mewn prisiau bwyd a thanwydd a thoriadau creulon i les, yn golygu y bydd aelwydydd Cymru’n wynebu cannoedd, os nad miloedd o bunnoedd, o gostau ychwanegol eleni. Mae miloedd o gartrefi eisoes yn ei chael hi’n anodd talu am eitemau bob dydd.

Mae llawer o hyn yn ganlyniad i bolisïau a weithredwyd gan lywodraeth Dorïaidd Llundain.

Er y byddwn yn parhau i alw ar Lywodraethau yng Nghaerdydd a San Steffan i weithredu, gall cynghorwyr ac awdurdodau lleol Plaid Cymru gymryd camau i amddiffyn teuluoedd, drwy:

* Gymryd perchnogaeth ar gynhyrchu ynni’n lleol a buddsoddi mewn cynlluniau ynni gwyrdd.
* Gwneud cartrefi pobl yn fwy ynni-effeithlon, gyda gwell inswleiddio yn arwain at ddefnyddio llai o ynni.
* Cryfhau cadwyni cyflenwi lleol a chefnogi busnesau lleol, i ddiogelu swyddi ac incwm lleol.

Ar lefel genedlaethol, mae Plaid Cymru yn cymryd camau beiddgar i ddiogelu cyllidebau aelwydydd Cymru rhag argyfyngau yn y dyfodol, drwy:

* Gyflwyno prydau ysgol am ddim i blant cynradd, ac ymrwymiad i’r nod o ymestyn Prydiau Ysgol Am Ddim i gynnwys disgyblion ysgolion uwchradd yn ystod y tymor nesaf
* Ehangu mynediad at ofal plant am ddim yn gyffredinol i blant dwy oed a hŷn
* Creu cwmni ynni cenedlaethol, Ynni Cymru, i sefydlu cynlluniau ynni adnewyddadwy sy’n eiddo i’r gymuned, gan ein helpu i dorri cysylltiadau â chwmnïau rhyngwladol sy’n allforio elw
* Cymryd camau i sicrhau bod y system Treth Gyngor anflaengar yn cael ei diweddaru i fod yn decach

**Cadwyni Cyflenwi a Caffael**

Bob blwyddyn, mae Cynghorau ledled Cymru yn gwario biliynau o bunnoedd ar nwyddau, gwaith a gwasanaethau. Nod Plaid Cymru yw cadw cymaint o arian â phosibl yn yr economi leol, gan gefnogi busnesau lleol i ffynnu a chynnal swyddi lleol ar yr un pryd.

Gallai targed Plaid Cymru ar gyfer cynyddu lefel caffael y sector cyhoeddus i 75 y cant o gyfanswm y gwariant greu degau o filoedd o swyddi ychwanegol ledled Cymru.

Mae awdurdodau lleol dan arweiniad Plaid Cymru wedi bod yn gweithio i sicrhau bod mwy a mwy o’u harian yn cael ei wario’n lleol drwy dorri contractau lle bo modd i sicrhau bod cyflenwyr a busnesau lleol yn cael eu defnyddio’n amlach.

**Cadw’r Budd yn Lleol**

Bu Cyngor Sir Gwynedd yn treialu ei strategaeth *Cadw’r Budd yn Lleol*, sy’n ystyried y ffordd orau o gadw arian a werir gan y Cyngor yn yr ardal leol. Dros y pedair blynedd diwethaf, cynyddodd gwariant y cyngor sy’n aros yn y sir o £56m i £78m – cynnydd o 39%.

**Cynllun Adferiad Economaidd Lleol Cyntaf Cymru**

Cyngor Sir Caerfyrddin, dan arweiniad Plaid Cymru, oedd yr awdurdod lleol cyntaf yng Nghymru i weithredu Cynllun Adfer Covid, gan ddiogelu 10,000 o swyddi a chefnogi llawer mwy o ficrofusnesau a fyddai fel arall wedi llithro drwy rwyd cefnogaeth y llywodraeth.

**Prynu yng Nghymru a Phrynu’n Lleol**

Mewn ymateb i bandemig Covid-19, lansiodd Plaid Cymru ymgyrch genedlaethol i Brynu’n Lleol i gefnogi ffermwyr a chynhyrchwyr bwyd lleol ledled Cymru ar yr un pryd â lleihau milltiroedd bwyd. Rydym hefyd wedi sicrhau ymrwymiad gan Lywodraeth Cymru y bydd prydau ysgol am ddim yn defnyddio cynhwysion a gynhyrchir yn lleol, a fydd o fudd i ffermwyr a busnesau lleol ledled Cymru.

**Cefnogi Busnesau Lleol mewn Cyfnod Anodd: Parseli Bwyd Covid-19 Ceredigion** Yn gynnar yn ystod pandemig Covid-19, cymerodd Cyngor Sir Ceredigion, dan arweiniad Plaid Cymru, reolaeth dros ddanfon parseli bwyd i drigolion agored i niwed, gan sicrhau’r defnydd gorau posibl o gynhyrchwyr lleol.

**Arfor a’r Cymoedd**

Bydd Plaid Cymru yn parhau i weithio i ddatblygu ein gweledigaeth ar gyfer Arfor (gogledd a gorllewin Cymru) a’r Cymoedd gan gofleidio datblygu economaidd, addysg uwch a hyfforddiant galwedigaethol, ynni adnewyddadwy a hyrwyddo’r iaith Gymraeg.

**Rhaglen Arfor**

Bydd y Cytundeb Cydweithio, a negodwyd gan Plaid Cymru, yn creu ail gam rhaglen Arfor, a gyflwynir gan bedwar awdurdod lleol dan arweiniad Plaid Cymru fel partneriaid allweddol. Hyd yma, mae’r rhaglen wedi creu 238 o swyddi cyfwerth ag amser llawn ac 89 o swyddi rhan amser, wedi diogelu 226 o swyddi llawn amser, ac wedi cefnogi 154 o fusnesau.

**Canol Trefi**

Mae canol trefi a phentrefi wrth galon ein cymunedau. Fel canolfannau siopa, maent wedi bod dan fygythiad yn sgil twf siopau mawr y tu allan i drefi a pharciau manwerthu, a thwf anhygoel siopa ar y rhyngrwyd yn ystod pandemig Covid-19.

Bydd awdurdodau lleol dan arweiniad Plaid Cymru yn parhau i arwain mentrau newydd, er mwyn:

* Darparu adnoddau ar gyfer trigolion, busnesau a grwpiau cymunedol
* Creu canolfannau gweithio ar y cyd mewn trefi ledled Cymru
* Hyrwyddo mannau cymunedol, llyfrgelloedd a pharciau
* Gwell mynediad ar gyfer cerdded a beicio

**Cynllun Deg Tref Sir Gaerfyrddin**

Datblygodd Cyngor Sir Gâr dan arweiniad Plaid Cymru ei gynllun Deg Tref ar gyfer datblygu [Cross Hands](https://crosshands.carmarthenshire-towns.info/), [Cwmaman](https://www.10towns.co.uk/cwmaman-english), [Cydweli](https://kidwelly.carmarthenshire-towns.info/), [Talacharn](https://laugharne.carmarthenshire-towns.info/), [Llandeilo,](https://www.10towns.co.uk/llandeilo-english) [Llanymddyfri](https://www.10towns.co.uk/llandovery-english), [Llanybydder](https://llanybydder.carmarthenshire-towns.info/), [Castellnewydd Emlyn](https://newcastleemlyn.carmarthenshire-towns.info/), [San Clêr](https://stclears.carmarthenshire-towns.info/) a [Hendy-gwyn ar Dâf](https://whitland.carmarthenshire-towns.info/). Mae cynlluniau twf economaidd yn cael eu datblygu, gyda thrigolion a busnesau lleol wrth galon y broses.

**Canol Tref Aberteifi**

Gan ddatblygu ap Tref Aberteifi, defnyddiodd Cyngor Sir Ceredigion ddata a gasglwyd i fesur gwybodaeth, fel nifer yr ymwelwyr ac ardaloedd poblogaidd y dref, gan rannu’r wybodaeth hon gyda busnesau i’w helpu i ystyried yn well sut i ddenu cwsmeriaid. Er bod siopau a busnesau wedi cau mewn trefi eraill yn ystod y pandemig, mae deg siop newydd wedi agor yn Aberteifi.

**Cymunedau Iachach a Gofalgar**

**Bargen well** i weithwyr Gofal Cymdeithasol a **gwell gwasanaethau gofal**

**Helpu pobl i fyw bywydau hirach ac iachach**

Gwella mynediad at gymorth **iechyd meddwl a lles**

Rydyn ni’n credu y dylai’r adferiad ar ôl pandemig Covid-19 fod yn drawsnewidiol – gyda’r nod o roi terfyn ar dlodi ac anghydraddoldebau.

**Sefydlu Gwasanaeth Gofal Cenedlaethol**

Un o lwyddiannau mwyaf yr 20fed Ganrif oedd creu’r Gwasanaeth Iechyd Gwladol fel na ddylai salwch, damweiniau neu glefydau greu bygythiad o ddyled ariannol.

Mae Plaid Cymru yn credu bod arnom angen yr un dull gweithredu â darpariaeth iechyd ar gyfer pob gofal personol, ac y dylai gweithwyr gofal gael cyflog ac amodau cyfartal â’r rhai a gynigir gan y GIG. Dyna pam mae Plaid Cymru yn credu bod angen Gwasanaeth Gofal Cenedlaethol arnom, dan arweiniad llywodraeth leol fydd yn integreiddio’n ddi-dor â’r GIG.

P’un ai oherwydd oed, anabledd, salwch dros dro neu gyflyrau cronig, bydd angen cymorth ar lawer ohonom i fyw o ddydd i ddydd drwy ofal cymdeithasol. Efallai y bydd ar rai ohonom angen lle diogel i fyw ynddo a chael gofal parhaol.

Ein huchelgais yw y dylai gofal personol fod am ddim pan fydd ei angen, uchelgais sydd bellach yn cael ei hadlewyrchu yn Rhaglen Lywodraethu Cymru, a sicrhawyd gan Blaid Cymru fel rhan o’n Cytundeb Cydweithio.

**Helpu Pobl i Fyw Bywydau Hirach ac Iachach**

Mae Covid-19 wedi taro cymunedau tlotach galetaf. Mae Plaid Cymru yn amcanu at wneud Cydraddoldeb Iechyd yn nod i sicrhau cenedl iachach a thecach, gyda chamau gweithredu i wella mynediad at ofal i bawb. Bydd ein hawdurdodau lleol a’n cynghorwyr yn:

* Annog cerdded a seiclo, gyda llwybrau a rhwydweithiau hygyrch
* Gwella hygyrchedd cyhoeddus i amwynderau fel parciau, a thrafnidiaeth gyhoeddus
* Buddsoddi mewn Gwasanaethau Ieuenctid a Chanolfannau Ieuenctid – gan sicrhau eu bod yn cynnwys gweithwyr proffesiynol sy’n cynnig cyngor iechyd meddwl a chyngor ar iechyd rhywiol
* Sicrhau bod staff llywodraeth leol yn gallu cael gafael ar gyfleusterau gwasanaeth iechyd galwedigaethol, hamdden a chwaraeon – a gweithio gyda darparwyr busnes i weld sut y gellir ehangu’r mynediad hwn i weithwyr busnesau bach a chanolig
* Annog ysgolion i roi cyfle i blant ymarfer a dysgu yn yr awyr agored gymaint ag y bo modd, gan gyflawni o leiaf dwy awr o ymarfer corff bob wythnos
* Hyrwyddo a hwyluso rhagnodi cymdeithasol i annog pobl i gymryd rhan mewn gweithgareddau cymunedol, gan gynnwys ymarfer corff a gweithgareddau eraill

**Iechyd a Llesiant Meddyliol**

Fel rhan o’r Cytundeb Cydweithio â Llywodraeth Cymru, byddwn yn cymryd camau pellach tuag at nod Plaid Cymru o sicrhau mwy o fuddsoddiad mewn gwasanaethau iechyd meddwl, yn enwedig i bobl ifanc.

Byddwn yn profi sut mae’r Model Noddfa – cyfleusterau cymunedol gydag oriau agor estynedig, sy’n cael eu rhedeg gan staff trydydd sector hyfforddedig a llwybrau atgyfeirio clir i’r GIG – yn gallu helpu i gefnogi pobl ifanc sydd mewn argyfwng neu sydd â phroblem iechyd meddwl neu les emosiynol brys. Byddai’r canolfannau hyn yn agored gyda’r nosau ac ar benwythnosau.

**Prosiect *Yma i Chi* Ceredigion**

Mewn ymateb i amseroedd aros hir i gael gafael ar gymorth iechyd meddwl, cefnogodd Cyngor Sir Ceredigion, dan arweiniad Plaid Cymru, elusen ieuenctid leol i ddarparu gwasanaethau iechyd meddwl hawdd eu cyrraedd i bobl ifanc yn y sir.

Roedd cynllun Cynnal y Cardi, dan arweiniad y Cyngor, yn darparu cyllid ar gyfer y prosiect *Yma i Chi*, sy’n rhoi mynediad cyflym i bobl ifanc, yn enwedig y rheini mewn ardaloedd gwledig, at wasanaethau therapi siarad, ar-lein, rhad ac am ddim.

**System Tracio ac Olrhain Cyntaf Cymru**

Ym mis Ebrill 2020, er bod Llywodraethau yn San Steffan a Chaerdydd wedi cael trafferth sefydlu system olrhain a oedd yn costio biliynau o bunnoedd, roedd Cyngor Sir Ceredigion, dan arweiniad Plaid Cymru, wedi gafael yn yr awenau ac wedi sefydlu ei system tracio ac olrhain bwrpasol, cost-effeithiol ei hun.

Gan ddefnyddio arbenigedd tîm Diogelu’r Cyhoedd y Cyngor i olrhain cysylltiadau â mathau eraill o salwch cyn y pandemig, sefydlwyd system Ceredigion o fewn dyddiau, gan achub bywydau a lleihau nifer y bobl oedd yn mynd i’r ysbyty drwy wneud hynny.

Denodd y cynllun sylw ar draws y DU am ei rôl o ran cadw’r gyfradd heintio yng Ngheredigion ar y lefel isaf yng Nghymru yn ystod camau cynnar y pandemig, gyda 57 achos am bob 100,000 o bobl ar adeg pan oedd cyfartaledd cenedlaethol Cymru yn 461 o achosion am bob 100,000.[[1]](#footnote-1)

**Ysbyty Maes Cyntaf Cymru**

Aeth Cyngor Sir Caerfyrddin, dan arweiniad Plaid Cymru, ati i weithredu yn ystod wythnosau cyntaf y pandemig, gan weithio mewn partneriaeth â Bwrdd Iechyd Hywel Dda a chontractwyr lleol i adeiladu pedwar ysbyty brys mewn tair wythnos yn barod i leihau’r pwysau ar y GIG.

Newidiodd y Cyngor Parc y Scarlets o fod yn stadiwm rygbi i gasgliad o ysbytai maes mewn 21 diwrnod; yr Awdurdod Lleol cyntaf yng Nghymru i wneud hynny.

**Achub Gwasanaethau Damweiniau ac Achosion Brys Lleol**

Pan gyhoeddodd Bwrdd Iechyd Prifysgol Cwm Taf Morgannwg eu bod yn bwriadu cau’r gwasanaethau Damweiniau ac Achosion Brys 24 awr yn Ysbyty Brenhinol Morgannwg, taflodd Cynghorwyr Plaid Cymru yn Rhondda Cynon Taf eu cefnogaeth y tu ôl i drigolion lleol, llofnodi deisebau, anfon llythyrau at bobl allweddol sy’n gwneud penderfyniadau, ac ymuno â grwpiau ymgyrchu lleol. Cafodd y penderfyniad i gau’r gwasanaethau ei wrthdroi, gan sicrhau bod trigolion lleol yn gallu cael gafael ar ofal brys yn eu cymuned.

**Cydraddoldeb**

Cred Plaid Cymru fod mynd i’r afael â phob math o anghyfiawnder yn rhan hanfodol o ailstrwythuro ac ailadeiladu cymdeithas decach.

Fel rhan o’n Cytundeb Cydweithio â Llywodraeth Cymru, mae Plaid Cymru wedi sicrhau y bydd Cynllun Gweithredu ar Gydraddoldeb Hiliol yn cael ei ddatblygu. Byddwn hefyd yn cefnogi cyhoeddi Cynllun Gweithredu LHDTC+, ac yn galw am bwerau ychwanegol i gynnig cymorth a gwarchodaeth i Bobl Drawsrywiol yng Nghymru. Mae Plaid Cymru yn credu bod niwroamrywiaeth yn fater sy’n ymwneud â chydraddoldeb, a byddai’n cyflwyno Deddf Awtistiaeth, gan fabwysiadu dull gweithredu sy’n seiliedig ar hawliau ar gyfer pobl awtistig.

Mae Plaid Cymru yn credu y dylid datganoli Deddf Cydraddoldeb 2010 i’r Senedd. Gan weithio dan y Ddeddf hon, ac fel gweithredwyr a chyflogwyr allweddol mewn cymunedau, mae gan gynghorau rôl hanfodol i’w chwarae o ran sicrhau bod pob grŵp yn teimlo eu bod yn cael eu cynrychioli a’u cefnogi.

**Anableddau**

Mae pandemig Covid-19 a’r ymateb i’r pandemig wedi amharu ar hawliau dynol pobl anabl.

Fel rhan o ymrwymiad Plaid Cymru i gynnal Ymchwiliad Covid Cymru yn unig, byddir yn ymchwilio ymhellach i hyn.

Mae Cymru wedi cymryd camau yn ôl oherwydd y pandemig, gan greu anawsterau a bylchau newydd mewn gwasanaethau cyhoeddus i bobl anabl.

Rydym yn cytuno â Mudiadau Pobl Anabl Cymru ac yn credu y bydd gweithredu Confensiwn y Cenhedloedd Unedig ar Hawliau Pobl Anabl mewn Cyfraith ddomestig, fel mater o frys, yn helpu i fynd i’r afael â hyn.

Mae gan awdurdodau lleol ran fawr i’w chwarae wrth wireddu’r weledigaeth hon. Bydd awdurdodau lleol a chynghorwyr dan arweiniad Plaid Cymru yn edrych yn fanwl ar sut y gellir cymhwyso darpariaethau’r confensiwn ar lefel leol. Byddwn yn sicrhau bod asesiadau o’r effaith ar gydraddoldeb yn cael eu cynnal mewn modd amserol ac effeithiol wrth ddatblygu darpariaethau gwasanaeth a phan gynigir newidiadau i’r amgylchedd adeiledig.

Fel rhan o’n Cytundeb Cydweithio â Llywodraeth Cymru, byddwn yn sicrhau bod hawliau pobl anabl yn cael eu cryfhau, a bod anghydraddoldebau’n cael eu taclo.

**Cynrychiolaeth mewn Aelodau Etholedig a’r Gweithlu**

Mae Plaid Cymru yn credu y dylai pawb gael hawliau a chyfleoedd cyfartal. Mae’r diffyg cynrychiolaeth o rai grwpiau mewn rolau a gweithluoedd etholedig yn dystiolaeth bod llawer o waith i’w wneud, a bod rhai grwpiau’n wynebu rhwystrau mewn cymdeithas.

Bydd Plaid Cymru yn gosod targedau heriol ar gyfer recriwtio yn y sector cyhoeddus, gan sicrhau bod pobl â nodweddion amrywiol yn cael eu cynrychioli.

**Ffoaduriaid**

Mae Plaid Cymru yn ailddatgan ei hymrwymiad i Gymru ddod yn Wlad Noddfa ac mae’n benderfynol o leddfu profiad ffoaduriaid a phobl sy’n ceisio lloches lle bynnag y bo modd. Fel y gwelwyd, mae gan awdurdodau lleol rôl allweddol o ran helpu ffoaduriaid i setlo i ddechrau; mae pob awdurdod lleol dan arweiniad Plaid Cymru wedi datgan eu bwriad i groesawu teuluoedd ac unigolion o Wcráin ac wedi helpu i setlo teuluoedd ac unigolion sy’n ffoaduriaid o Afghanistan a Syria yn eu cymunedau.

**Y Dechrau Gorau mewn Bywyd**

**Prydau Ysgol am Ddim i bob plentyn cynradd** – gan ganolbwyntio ar brydau maethlon o ffynonellau lleol

**Gofal Plant am Ddim** i bob plentyn dwyflwydd oed

**Gwerthfawrogi ein hathrawon a staff ysgol**

**Prydau Ysgol am Ddim**

Diolch i ddylanwad Plaid Cymru, mae pob disgybl ysgol gynradd yng Nghymru bellach ar fin cael prydau ysgol am ddim, gyda’r ehangu’n digwydd o fis Medi eleni. Rydyn ni’n gweld hwn fel cam cyntaf tuag at brydau ysgol am ddim i blant o bob oed.

Gwyddom fod mwy o blant a theuluoedd sydd angen help. Dyna pam mae Awdurdodau Lleol a arweinir gan Plaid Cymru yn ymrwymo i’r nod o ymestyn Prydiau Ysgol Am Ddim i gynnwys disgyblion ysgolion uwchradd yn ystod y tymor hwn, gan ddechrau’r gwaith paratoi a chynllunio yn syth, fel rhan o weledigaeth Plaid Cymru i weithredu’r polisi hwn ar draws Cymru.

Bydd y ddarpariaeth yn defnyddio cynnyrch lleol lle bo modd, gan gefnogi busnesau a chadwyni cyflenwi lleol a lleihau milltiroedd bwyd.

Mae Plaid Cymru wedi galw’n gyson ar Lywodraeth Cymru i weithredu ar y lefelau gwarthus o dlodi plant yng Nghymru – y lefel uchaf o holl wledydd y DU. Nid oes gan dros hanner y plant yng Nghymru sy’n byw dan y llinell dlodi – 70,000 o blant – hawl i gael prydau ysgol am ddim.[[2]](#footnote-2)

Felly, rydym yn ystyried bod darparu prydau ysgol am ddim i bawb yn un o’r camau pwysicaf y gallwn ei gymryd i fynd i’r afael â thlodi plant, gan sicrhau bod plant yn cael pryd o fwyd maethlon am ddim fel rhan o’r diwrnod ysgol.

**Lleihau Cost Diwrnod Ysgol**

Pan na all plant a phobl ifanc gymryd rhan mewn cyfleoedd oherwydd cost, mae’n anoddach iddynt gyflawni a bod yn hapus yn yr ysgol.

Byddwn yn gweithio gydag ysgolion i sicrhau nad yw polisïau ar wisg ysgol, gweithgareddau a digwyddiadau allgyrsiol yn creu rhwystrau i ddisgyblion o deuluoedd ar incwm is, gan sicrhau bod pob disgybl yn gallu cymryd rhan lawn yn eu haddysg.

**Hybiau Bwyd Cyngor Sir Caerfyrddin**

Bu Cyngor Sir Gâr yn gweithio gyda chyflenwyr lleol i sefydlu hybiau bwyd yn ystod misoedd cyntaf pandemig Covid-19. Yn ogystal â darparu bwyd i blant sydd fel arfer yn cael prydau ysgol am ddim, darparodd y Cyngor, dan arweiniad Plaid Cymru, fwyd hefyd i deuluoedd y plant hynny. Cafodd y gefnogaeth hon ei hymestyn i gynnwys gwyliau’r Pasg a’r Haf.

**Gofal Plant am Ddim i Bob Plentyn Dwyflwydd Oed**

Diolch i ddylanwad Plaid Cymru, bydd gofal plant am ddim i bob plentyn dwyflwydd oed yn cael ei gyflwyno ledled Cymru fel rhan o’n Cytundeb Cydweithio â Llywodraeth Cymru.  
  
Mae gan Gynghorwyr ac Awdurdodau Lleol Plaid Cymru ran allweddol i’w chwarae yn y gwaith o ddatblygu a darparu gwasanaethau gofal plant newydd. Byddwn yn gweithio i sicrhau bod darpariaeth gofal plant yn cael ei chynllunio a’i darparu’n effeithiol i helpu rhai o deuluoedd tlotaf Cymru yn gyntaf.

**Gofal Plant Brys ar gyfer Gweithwyr Allweddol**

Roedd y pedwar awdurdod lleol a oedd yn cael eu harwain gan Blaid Cymru wedi sefydlu hybiau gofal plant yn ystod camau cynnar y pandemig i gefnogi’r plant hynny a’u teuluoedd yr oedd angen gofal arnynt. Roedd hyn yn golygu y gallai meddygon, nyrsys, athrawon a gweithwyr allweddol eraill barhau i ddarparu gwasanaethau hanfodol.

Sicrhaodd Cyngor Sir Ynys Môn fod ysgolion lleol yn aros yn agored fel canolfannau cymorth, gan helpu plant agored i niwed, gan gynnwys y rheini sy’n gymwys i gael prydau ysgol am ddim a phlant gweithwyr allweddol. Parhaodd y gefnogaeth hon yn ystod gwyliau’r Pasg gyda 25 o ganolfannau gofal yn cael eu cadw yn agored.

**Cefnogi Ein Hathrawon**

O gamau cynnar dysgu gartref i ddychwelyd i’r ystafell ddosbarth, mae ein hathrawon wedi cefnogi miloedd o bobl ifanc yng Nghymru drwy un o’r cyfnodau anoddaf y gallwn ei gofio. Er hynny, ar hyn o bryd mae un o bob tri athro yn gadael eu swyddi yn ystod eu pum mlynedd cyntaf oherwydd llwyth gwaith ac amodau gwaith.

Er mai Llywodraeth Cymru sy’n penderfynu ar gyflog ac amodau athrawon, gall awdurdodau lleol ddylanwadu ar amgylchedd yr ysgol a’r ystafell ddosbarth, a’u gwella, drwy wneud y canlynol:

* Penodi mwy o staff nad ydynt yn addysgu, gan gynnwys cynorthwywyr addysgu, i gefnogi anghenion disgyblion ochr yn ochr â’u haddysg
* Sicrhau bod athrawon yn cael digon o amser ac yn cael eu cefnogi i gael mynediad at ddatblygiad proffesiynol parhaus

**Diogelwch yn yr Ysgol**

Byddai ein mesurau ‘Cadw Ysgolion yn Ddiogel’ yn gweithredu ar lefel Llywodraeth Cymru, ond Awdurdodau Lleol fyddai’r partner cyflawni allweddol.  Dyma’r mesurau:

* Parhau i ddarparu profion llif unffordd am ddim ar gyfer lleoliadau addysg
* Cefnogi staff sy’n eithriadol o agored i niwed yn glinigol, gan gynnwys y rheini sy’n feichiog, i weithio gartref, a diogelu staff sy’n agored i niwed drwy gynnig rolau gyda’r cyswllt lleiaf, a masgiau FFP2/3
* Cymorth ariannol ychwanegol i fynd i’r afael â’r bwlch digidol, i baratoi ar gyfer unrhyw sefyllfaoedd yn y dyfodol lle mae gofyn i ddisgyblion ddysgu gartref
* Mesurau i wella’r gwaith o fonitro awyru ac ansawdd aer, gan gynnwys monitorau carbon deuocsid ar gyfer pob ystafell ddosbarth a gofod addysgol a defnyddio puryddion aer yn eang
* Mesurau i wneud ystafelloedd dosbarth wedi’u hawyru’n dda yn gyfforddus i fyfyrwyr – gallai hyn gynnwys llacio codau gwisg i sicrhau bod myfyrwyr yn gallu gwisgo’n fwy cynnes a bod ystafelloedd dosbarth yn cael eu gwresogi’n dda

**Monitro Ansawdd Aer i Ddiogelu Plant**

Yn ystod haf 2021, cafwyd llawer o drafod ynghylch a ddylai ysgolion yng Nghymru fod yn defnyddio monitorau carbon deuocsid, i sicrhau bod disgyblion yn anadlu aer mwy ffres, gan leihau’r risg o drosglwyddo Covid. Tra bod Llywodraeth Cymru wedi petruso, gan gytuno yn y diwedd i ddarparu’r offer ar ôl pwysau gan Blaid Cymru, roedd Cyngor Sir Ynys Môn wedi bod yn defnyddio monitorau am fisoedd. Gan weithio mewn partneriaeth â sefydliadau lleol, roedd y Cyngor dan arweiniad Plaid Cymru wedi darparu monitorau i ysgolion, cartrefi gofal a swyddfeydd, gan helpu i gadw ystafelloedd wedi’u hawyru a gostwng cyfraddau Covid.

**Athrawon Cyflenwi**

Mae Plaid Cymru yn credu y gallwn symleiddio’r strwythur athrawon cyflenwi drwy ddychwelyd at system sy’n cael ei rhedeg gan Awdurdodau Addysg Lleol.

Byddwn hefyd yn cymryd camau i sicrhau bod addysgu gyflenwi yng Nghymru yn cael ei redeg yn ddielw yn y dyfodol. Fel rhan o’n Cytundeb Cydweithio â Llywodraeth Cymru, byddwn yn datblygu opsiynau ar gyfer model mwy cynaliadwy o addysgu gyflenwi, a hynny yn seiliedig ar waith teg. Dylai athrawon cyflenwi gael mynediad at hyfforddiant a datblygiad proffesiynol drwy gydol eu gyrfaoedd.

**Addysg Bellach, Prentisiaethau a Dysgu Gydol Oes**

Wrth inni ddelio ag effaith economaidd y pandemig, mae’n bwysicach nag erioed bod pobl yn gallu cael gafael ar ddarpariaeth ôl-16 o safon. Mae Plaid Cymru yn credu bod yn rhaid rhoi addysg alwedigaethol ar yr un sylfeini ag addysg academaidd, ac y dylid rhoi blaenoriaeth i sgiliau a chymwysterau mewn meysydd allweddol megis gofal, adeiladu ac amaethyddiaeth.

Byddwn yn cynyddu nifer ac ansawdd y prentisiaethau sydd ar gael, gan weithio i chwalu rhwystrau ariannol i hyfforddiant, a chynyddu amrywiaeth prentisiaid, ac ehangu’r cyfleoedd dysgu gydol oes sydd ar gael. Drwy weithio mewn partneriaeth â cholegau addysg bellach a busnesau lleol, bydd ein cynghorwyr yn datblygu marchnadoedd llafur lleol mwy cydlynol.

Drwy ein Cytundeb Cydweithio â Llywodraeth Cymru, mae Plaid Cymru wedi sicrhau ymrwymiadau i ehangu’r ddarpariaeth dysgu gydol oes. Mae Plaid Cymru hefyd wedi sicrhau buddsoddiad i’r Coleg Cymraeg Cenedlaethol a’r Ganolfan Dysgu Cymraeg Genedlaethol, i helpu i ehangu cyfleoedd ar gyfer prentisiaethau ac addysg bellach cyfrwng Cymraeg.

Mae Cyngor Sir Gwynedd wedi parhau i fuddsoddi mewn dau gynllun a gynlluniwyd i helpu trigolion lleol i ddod o hyd i waith yn y sir. Yn ddiweddar, mae’r Cyngor wedi ymrwymo £900,000 arall i Gynllun Prentisiaeth y Cyngor, sydd wedi penodi 35 o brentisiaid dros y tair blynedd diwethaf, gyda llawer o’r prentisiaid hyn yn ymuno â’r cyngor yn barhaol yn ddiweddarach.

Nod y Cyngor yw penodi 60 o brentisiaid newydd erbyn 2025.

Mae hefyd wedi ymrwymo cyllid i’w gynllun graddedigion, *Cynllun Yfory*, sy’n helpu i ddatblygu rheolwyr ac arbenigwyr Gwynedd tra’n annog partneriaid i ddarparu hyfforddiant a darpariaeth gwaith drwy gyfrwng y Gymraeg.

**Y Gymraeg**

O Ynys y Barri i Ynys Môn, mae Cymraeg yn eiddo i ni i gyd, ac mae Plaid Cymru eisiau i Gymru fod yn wlad wirioneddol ddwyieithog. Er bod cynyddu nifer y siaradwyr Cymraeg yn hanfodol, dylai dinasyddion allu defnyddio eu dewis iaith yn eu bywydau bob dydd yn rhwydd.

Mae Plaid Cymru yn benderfynol o roi rhodd o ruglder i bob plentyn, gan ddarparu cyllid ychwanegol i gryfhau’r prosiect miliwn o siaradwyr erbyn 2050, a datblygu mannau Cymraeg newydd. Bydd gan gynghorau rôl allweddol i’w chwarae o ran sicrhau bod y Gymraeg yn iaith amlwg yn ein cymunedau, drwy gamau gweithredu megis sicrhau bod y mannau cyhoeddus angenrheidiol ar gael iddo ffynnu, a chefnogi ysgolion i gynnig y ddarpariaeth orau bosibl.

Drwy ein Cytundeb Cydweithio â Llywodraeth Cymru, mae Plaid Cymru wedi sicrhau ystod o fesurau i gryfhau ein hiaith, gan gynnwys Bil Addysg y Gymraeg, ymrwymiadau i ddiogelu enwau lleoedd Cymraeg, a chefnogaeth i sefydliadau weithredu drwy gyfrwng y Gymraeg. Bydd awdurdodau lleol dan arweiniad Plaid Cymru yn helpu i sicrhau bod yr ymrwymiadau hyn yn cael eu cyflawni yn eu cymunedau.

**Cymunedau Cynaliadwy, Gwyrddach**

**Allyriadau Carbon Sero Net erbyn 2030**

Adeiladu **tai cymdeithasol sy’n fwy fforddiadwy, yn fwy ynni-effeithlon ac yn fwy carbon bositif**,

Mynd i’r afael â’r **argyfwng ail gartrefi** a defnyddio **eiddo gwag** unwaith eto

Datblygu **systemau trafnidiaeth mwy gwyrdd**

**Sero Net**

Drwy ein Cytundeb Cydweithio, rydym wedi sicrhau y bydd Llywodraeth Cymru yn comisiynu cyngor annibynnol i archwilio llwybrau at sicrhau Cymru sero net erbyn 2035.

**Awdurdodau Lleol dan arweiniad Plaid Cymru yn arwain y ffordd ar Sero Net**

Mae pob Awdurdod Lleol dan arweiniad Plaid Cymru wedi datgan argyfwng hinsawdd, a Chyngor Sir Caerfyrddin oedd y cyntaf yng Nghymru i wneud hynny. Mae pob un wedi ymrwymo i gyrraedd allyriadau Sero Net erbyn 2030. Cyhoeddwyd Cynllun Gweithredu Sero Net Sir Gaerfyrddin ym mis Chwefror 2020 a dyma’r ddogfen gyntaf o’i bath a gynhyrchwyd gan unrhyw gyngor sir yng Nghymru.

Mae camau gan gynghorau Plaid Cymru i gyrraedd sero net yn cynnwys:

* Sicrhau bod adeiladau newydd y cyngor, gan gynnwys cartrefi, yn defnyddio ynni’n effeithlon ac yn cynnwys cynhyrchu ynni adnewyddadwy er mwyn i fwy o adeiladau fod yn garbon bositif.
* Ôl-osod a gwella inswleiddiad ac effeithlonrwydd adeiladau hŷn.
* Uwchraddio cerbydau’r cyngor i gynnwys cerbydau glanach a cherbydau trydan.
* Plannu mwy o goed a diogelu mannau gwyrdd.
* Codi ymwybyddiaeth drwy ysgolion a gyda’r gymuned i annog newidiadau mewn ymddygiad bob dydd sydd o fudd i’r amgylchedd ac sy’n lleihau ein hôl troed carbon unigol

**Ynni Cymru ac Ynni Cymunedol**

Yng Nghymru, rydym yn cynhyrchu 90% yn fwy o drydan nag a ddefnyddiwn, ac eto mae biliau ein cartref ymhlith yr uchaf yn y DU. Ar adeg pan fo costau byw’n codi – gyda chynnydd aruthrol mewn biliau wrth galon yr argyfwng hwn – cred Plaid Cymru y gall Cymru ateb ei holl alw am ynni o ffynonellau adnewyddadwy erbyn 2035.

Diolch i Blaid Cymru, drwy ein Cytundeb Cydweithio â Llywodraeth Cymru, byddwn yn creu Ynni Cymru, cwmni ynni sy’n eiddo cyhoeddus i Gymru. Bydd Ynni Cymru yn helpu Cymru i wireddu ei photensial fel cenedl sy’n gyfoethog o ran ynni ac mae ei hadnoddau o fudd i bobl Cymru, nid allforwyr rhyngwladol.

Mae ein gweledigaeth ar gyfer Ynni Cymru yn seiliedig ar gynhyrchu ynni gwyrdd, adnewyddadwy gyda ffocws penodol ar brosiectau sy’n eiddo i’r gymuned. Credwn y dylai pob prosiect ynni adnewyddadwy newydd yng Nghymru sydd dros 5MW gael o leiaf rhwng 5 y cant a 33 y cant o berchnogaeth gymunedol a lleol, i gefnogi economïau gwledig ac arfordirol.

**Tai**

Gyda 67,000 o aelwydydd ar restrau aros am dai, dim ond ffracsiwn o’r tai cymdeithasol a fforddiadwy y mae Cymru eu hangen sy’n cael eu hadeiladu ar hyn o bryd.

Mewn cyfnod o 18 mis, o ddechrau pandemig COVID-19 i ddiwedd mis Tachwedd 2021, mae dros 17,300 o bobl yng Nghymru wedi dod yn ddigartref.[[3]](#footnote-3)

Mewn rhai rhannau o Gymru, mae hyd at 40 y cant o’r tai sy’n mynd ar y farchnad bob blwyddyn bellach yn cael eu prynu fel ail gartrefi, gyda phrisiau’n codi a theuluoedd lleol yn methu fforddio prynu tai oherwydd cynnydd yn y galw.

Drwy ein Cytundeb Cydweithio â Llywodraeth Cymru, rydym yn cymryd camau i fynd i’r afael â’r argyfwng tai drwy:

* Sefydlu **cwmni adeiladu cenedlaethol** - Unnos - er mwyn cefnogi cynghorau a landlordiaid cymdeithasol i wella’r cyflenwad o dai cymdeithasol a fforddiadwy
* Mynd i’r afael â’r argyfwng ail gartrefi, gan gynnwys cyflwyno cap ar nifer yr ail gartrefi a chartrefi gwyliau, mesurau i ddod â mwy o gartrefi i berchnogaeth gyffredin a chaniatáu i awdurdodau lleol godi premiymau treth gyngor o hyd at 300% ar ail gartrefi
* Rhoi diwedd ar ddigartrefedd
* Diwygio cyfraith tai i roi mwy o sicrwydd i rentwyr a system rhenti teg (rheoli rhenti)

Bydd cynghorwyr ac awdurdodau lleol dan arweiniad Plaid Cymru yn cefnogi:

* Adeiladu mwy o dai cymdeithasol o ansawdd uchel sy’n defnyddio ynni’n effeithlon, gan gynnwys cyfran fwy o dai cymdeithasol sy'n cynhyrchu ynni adnewyddadwy
* Premiymau treth gyngor uwch ar gyfer ail gartrefi a chamau i gau’r man gwan sy’n caniatáu i berchnogion ail dai gofrestru eu heiddo fel busnesau er mwyn osgoi talu’r premiwm y dreth gyngor
* Newid deddfwriaeth cynllunio i osod terfyn ar nifer yr ail gartrefi a gwrthod caniatâd i newid annedd o fod yn brif breswylfa i fod yn ail breswylfa
* Defnyddio eiddo gwag unwaith eto drwy fynnu bod perchnogion yn gwneud gwelliannau, a rhoi grantiau i brynwyr am y tro cyntaf i adnewyddu eiddo gwag ac eiddo sy’n cael ei esgeuluso

**Mwy o Dai Cymdeithasol, Swyddi a Phrentisiaid**

Mae Cyngor Sir Caerfyrddin wedi ymrwymo i ddarparu mwy na 900 o adeiladau newydd erbyn 2029, sef y cynnydd mwyaf yn y stoc tai cyngor yn Sir Gaerfyrddin ers y 1970au. Yn ogystal â darparu cartrefi y mae mawr eu hangen yn y sir, bydd y buddsoddiad hefyd yn rhoi hwb i’r economi leol gan greu swyddi, cyfleoedd hyfforddi a phrentisiaethau yn y diwydiant adeiladu.

**Prosiect Caron Cynnes Gwobrwyog Ceredigion**

Bydd prosiect Caron Cynnes Cyngor Sir Ceredigion yn sicrhau bod cartrefi trigolion lleol yn defnyddio ynni’n effeithlon ac yn gynnes. Darparodd y rhaglen wobrwyog hon fuddiannau sylweddol i 137 o drigolion agored i niwed yn 2020, gan helpu i fynd i’r afael â thlodi tanwydd. Mae’r rhaglen yn targedu’r rheini sy’n byw mewn cartrefi sy’n aneffeithlon o ran ynni, yn enwedig mewn ardaloedd gwledig lle nad yw’r rhwydwaith nwy’n eu cyrraedd, gyda gwres canolog ac inswleiddio.

**Lleihau Gwastraff Bwyd**

O’r Rhondda i Wynedd, mae cynghorwyr a gwirfoddolwyr Plaid Cymru wedi bod yn gweithio gyda’u cymunedau i gynnal cynlluniau rhannu bwyd sy’n ailddosbarthu bwyd dros ben i deuluoedd, grwpiau cymunedol ac elusennau.

**Ailgylchu**

Mae gan bob un o’r pedwar Awdurdod Lleol dan arweiniad Plaid Cymru gyfraddau ailgylchu sy’n uwch na chyfartaledd Cymru, sy’n arbed £15m ar y cyd gan osgoi 47,000 tunnell o allyriadau Co2.

Bydd awdurdodau a chynghorwyr dan arweiniad Plaid Cymru yn pwyso am fesurau i wneud ailgylchu’n haws ac yn fwy effeithlon. Mae hyn yn cynnwys sicrhau casgliadau dibynadwy, a rhoi arweiniad clir ar yr hyn y gellir ei ailgylchu o ran gwastraff cartrefi.

**Llifogydd**

Dros y blynyddoedd diwethaf, rydym wedi gweld yr effaith wirioneddol a dinistriol yn aml y gall llifogydd ei chael ar fywydau pobl. Fel rhan o’r Cytundeb Cydweithio â Llywodraeth Cymru, mae Plaid Cymru wedi sicrhau pecyn cyllid gwerth cyfanswm o £214 miliwn dros y tair blynedd nesaf, i’w fuddsoddi mewn mesurau lliniaru a rheoli llifogydd.

Bydd Plaid Cymru hefyd yn gweithio gyda Llywodraeth Cymru i gomisiynu adolygiad annibynnol o adroddiadau adran 19 llywodraeth leol a Chyfoeth Naturiol Cymru ar lifogydd eithafol yn ystod gaeaf 2020-21, a gweithredu ar ei argymhellion.

**Gweithredu Ynghylch Llifogydd**

Pan dorrodd llifogydd gymunedau ledled Rhondda Cynon Taf ym mis Chwefror 2020, roedd Cynghorwyr Plaid Cymru yn rhan ganolog o gydlynu’r gefnogaeth oedd ei hangen ar drigolion. Roedd hyn yn cynnwys cysylltu â chwmnïau yswiriant, trefnu tai brys a chlirio cartrefi, cydlynu rhoddion a gwirfoddolwyr yn ogystal â sicrhau cymorth tymor hir i’r rheini yr effeithiwyd arnynt.

Bu Cynghorwyr Plaid Cymru hefyd yn arwain y galwadau am ymchwiliad annibynnol i’r llifogydd – ymgyrch sy’n mynd rhagddi. Mae llawer hefyd yn awr yn cefnogi Grwpiau Atal Llifogydd lleol.

**Tomennydd Glo**

Mae’r tomennydd sy’n anharddu ein mynyddoedd ar hyd maes glo Cymru yn ein hatgoffa’n glir o etifeddiaeth ein gorffennol diwydiannol.  Gwyddom bod mwy na 300 o domennydd yn rhai risg uchel, a gallai’r cynnydd mewn glawiad sy’n gysylltiedig â newid yn yr hinsawdd ansefydlogi mwy ar y tomennydd ledled y cymoedd.

Nid yw pob awdurdod lleol yng Nghymru wedi rhyddhau gwybodaeth am leoliad y tomennydd risg uchel, sy’n dwysáu pryderon trigolion lleol.  Bydd Plaid Cymru yn pwyso am i’r wybodaeth hon fod ar gael i’r cyhoedd, ac am i strategaeth a rennir gael ei rhoi ar waith er mwyn i awdurdodau lleol weithio gyda Llywodraeth Cymru a thirfeddianwyr lleol i sicrhau bod yr holl domennydd risg uchel yn cael eu gwneud yn ddiogel.  Yn amlwg, dylai San Steffan dalu’r bil, ond rhaid rhoi’r pwys mwyaf ar sicrhau bod y tomennydd hyn yn ddiogel – ac ni ddylai disgwyl i San Steffan wneud y peth iawn effeithio ar yr ymdrechion hyn.

Y tu hwnt i bryderon uniongyrchol o ran diogelwch, mae Plaid Cymru yn galw am roi cynllun gweithredu cenedlaethol ar waith i helpu i adfywio’r ardaloedd o gwmpas y tomennydd.  Gyda’r buddsoddiad gwyrdd cywir, gellid trawsnewid y tirweddau hyn o fod yn nodweddion annymunol i fod yn ffynhonnell balchder bro a swyddi i’r economi leol.

**Trafnidiaeth**

Gweledigaeth Plaid Cymru yw bod Cymru’n gymuned gydgysylltiol o gymunedau, yn gydnerth, yn ffyniannus, yn iach ac yn amgylcheddol gadarn. Mae gan systemau trafnidiaeth gyhoeddus mwy gwyrdd, cydgysylltiedig ac effeithiol ran hanfodol i’w chwarae o ran cyflawni’r nod hwn.

Bydd defnyddio mwy ar drafnidiaeth gyhoeddus yn lleihau llygredd traffig a thagfeydd. Bydd hefyd yn cyfrannu at gynaliadwyedd llwybrau bysiau lleol a hyfywedd llawer o gymunedau gwledig.

Rydym am symud Cymru oddi wrth system sy’n cael ei dominyddu gan geir petrol a disel tuag at drafnidiaeth fwy cynaliadwy, gyda’r nod o haneru’r gyfran o deithiau a wneir mewn ceir erbyn 2030. Byddwn yn buddsoddi mewn seilwaith ailwefru i annog pobl i ddefnyddio cerbydau trydan.

**Teithio llesol a chymdogaethau 20 munud**

Mae cerdded a beicio nid yn unig yn fwy cynaliadwy na thrafnidiaeth fodurol yn amgylcheddol, ond gallent hefyd fod yn rhan bwysig o fyw’n iach.

Mae Plaid Cymru yn cefnogi’r egwyddor o greu cymdogaethau 20 munud ym mhob un o’n trefi a’n dinasoedd, gan ddarparu mynediad cyfleus, diogel i gerddwyr i’r mannau y mae pobl eu hangen a’r gwasanaethau y mae pobl yn eu defnyddio bron bob dydd: cludiant cyhoeddus, siopa, ysgolion, parciau a gweithgareddau cymdeithasol.

Mae gan awdurdodau lleol rôl allweddol o ran symud ein cymunedau tuag at yr uchelgais hwn, drwy:

* + Gosod targedau uchelgeisiol i gynyddu’r ddarpariaeth llwybrau beicio a llwybrau diogel i ysgolion a chanol trefi
  + Creu cymhellion i annog pobl i ddefnyddio e-feiciau ac annog pobl i ddefnyddio cynlluniau llogi beiciau, ac archwilio’r posibilrwydd o e-feiciau cargo i ddisodli faniau a lleihau traffig Cerbydau Nwyddau Trwm
  + Dynodi cyfyngiadau cyflymder mwy diogel ym mhob ardal adeiledig
  + Cefnogi lleoli swyddfeydd cyngor yng nghanol trefi a dinasoedd, oddi wrth ddatblygiadau y tu allan i drefi

Byddwn hefyd yn annog cerdded a beicio gan ganolbwyntio’n benodol ar fynediad i grwpiau anabl. Bydd buddsoddiad mewn palmentydd gwell, cyrbau isel, toiledau a meinciau cyhoeddus a gwella mynediad y cyhoedd at amwynderau fel parciau a thrafnidiaeth gyhoeddus.

**Twristiaeth Gynaliadwy**

Mae Plaid Cymru yn cefnogi’r weledigaeth o symud diwydiant twristiaeth Cymru i fod yn ddiwydiant sy’n gynaliadwy ac o fudd i gymunedau ledled Cymru, drwy gydol y flwyddyn.

Yr ydym yn cefnogi cyflwyno ardollau twristiaeth lleol, gan roi’r pŵer a’r adnoddau i awdurdodau lleol fuddsoddi a chyflenwi yn eu hardaloedd.

Mae ardollau o’r fath – a elwir yn aml yn drethi twristiaeth neu’n drethi dinasoedd – yn gyffredin mewn gwledydd ledled Ewrop a thu hwnt ac maent yn gweithredu ar lefel ranbarthol mewn sawl man.

Fel rhan o Gytundeb Cydweithio Plaid Cymru â Llywodraeth Cymru, byddwn yn ymgynghori ar gynigion i gyflwyno ardollau twristiaeth yng Nghymru i gefnogi a pharchu ein cymunedau a’r ymwelwyr maent yn eu croesawu.

**Dadfuddsoddi**

Mae Plaid Cymru yn credu y dylai cynlluniau pensiwn llywodraeth leol ddadfuddsoddi mewn tanwyddau ffosil, a chydweithio â Phartneriaeth Pensiwn Cymru i ddod o hyd i gyfleoedd addas i ail-fuddsoddi.

1. Data Iechyd Cyhoeddus Cymru o 11 Mehefin 2020 [↑](#footnote-ref-1)
2. Y Grŵp Gweithredu ar Dlodi Plant, Hydref 2020 [↑](#footnote-ref-2)
3. https://gov.wales/homelessness-accommodation-provision-and-rough-sleeping-november-2021 [↑](#footnote-ref-3)